Менің мамандығым

«Маған жақсы мұғалім бәрінен де қымбат, өйткені мұғалім – мектептің жүрегі», - Ы.Алтынсарин

Мұғалім болу менің бала кезгі арманым. Қазіргі таңда бала кезгі арманын жүзеге асырған жандар көппіз бе?

Бастауыш сыныбында оқып жүрген кезімде, әлі есімде сынып жетекшіміз бізге «Болашақта кім болғыларың келеді?» деп сұрақ қойғаны. Сонда мен ойланбастан «Мұғалім болғым келеді» деп жауап бердім. Себебі, мен үшін ұстаз ең білімді, ақылды, мейірімді, құрметті адам болатын. Ұстазым мен үшін биік тұлға, үлгі еді. Қазірде де солай. Сынып жетекшім сонда «Менің Айгүлім өзіме ұқсағысы келеді екен» деген сөзі, менің арманыма қанат бітіріп, болашақ мамандығымды таңдауыма жол ашты.

Өзімнің атам мен нағашы атам екеуі отырып, радиоға пластинка қойып «Қобыланды батыр» жырын, теледидардан Қаламқас Орашованың орындауында «Нарғыз» термесін тыңдайтын. Сол кезде, бізде қастарына отыра қалып бірге сүйсіне тыңдайтынбыз. Кітап оқуға деген құштарлығым ертегі, аңыз-әңгімелерді оқудан басталды. Ілияс Есенберлиннің «Көшпенділер» трилогиясын, Шерхан Мұртазаның «Жұлдыз көпір. Қыл көпір» романын оқып тарихи тұлғаларды үлгі, өнеге етіп өстім. Осы шығармалар еліміздің тарихына деген махаббатымды тереңдете түсті.

Ойланып қарасам осы рухани дүниелерді бала кезімнен бойыма сіңіріп, болашақта тарихшы ұстаз болуыма іргесінің қаланып жатқан кірпіштері екен.

Мен ұстазбын. Осы бір екі ауыз сөзде қаншама терең мағына, кең ұғым жатыр. Қазір осы ұстаздықтың сара жолында жүргеніме міне, биыл 19 жыл болыпты.

Мұхтар Әуезовтың «Ел боламын десең бесігіңді түзе» деген өте терең мәнді әдемі нақылы бар. Ол – еліңнің ертеңі - жас ұрпағыңды жақсылап өсір деген сөзі ғой. Осы міндеттің көп салмағы мұғалім, тәрбиешілерге түсетіні аян. Алдыңдағы әр оқушыңның сыр сандығына кілт таба білу, ұстаз бен шәкірт арасындағы сенімге бағытталған байланыс орнату кең жүректі, кәсіби шеберлікті қажет етеді. Балалардың әппақ таза парақтай санасына жан дүниесінің тазалығын, ар-ұяттың адалдығын жоғары қоятын, білім мен ғылымға деген ынта жігерін оятып, жеке тұлға қалыптастырудағы өмірге керекті қасиеттерді түсіруді өзімнің асқақ борышым деп санаймын.

«Ақырын жүріп анық бас, еңбегің кетпес далаға. Ұстаздық еткен жалықпас, үйретуден балаға», - деген данышпан Абай атамыздың сөзінің мағынасын бүгінде болашақ ұрпақты тәрбиелеуде санама серік етіп келемін. Өткен заман ғұламаларының бірі айтқандай, жақсы мұғалім жақсы шәкірт тәрбиелейді. Демек, сонда барып ол шын ұстаз болады.

Менің ойымша, тарих пәнінің шынайы мұғалімі болуы үшін өз еліңнің тарихын шексіз сүюің керек. Сонда ғана сенің жүрегіңнен шыққан әрбір сабағың оқушыларыңның жүрегіне жол табады. Қазақ елінің тамыры терең тарихын, жүрегі қазағым, халқым деп соққан жанашыр ұл-қыздарының ерліктерін өскелең ұрпаққа жеткізіп, дәріптеу – бұл біздің, тарихшы ұстаздар қауымының маңдайына бұйырған бағы деп білемін.